
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI
	Bucureşti, 13 aprilie 2010
Pl-x  57 /2010


A V I Z
referitor la propunerea legislativă privind modificarea 
Legii nr.220 din 27 octombrie 2008 pentru stabilirea sistemului de promovare a producerii energiei din surse regenerabile de energie
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind modificarea Legii nr.220 din 27 octombrie 2008 pentru stabilirea sistemului de promovare a producerii energiei din surse regenerabile de energie, transmisă cu adresa nr. Pl.x 57 din data de     16 martie 2010 şi înregistrată cu nr. 31/154 din 17 martie 2010.

Conform dispoziţiilor art.75 alin.(3) din Constituţia României, revizuită în 2003 şi ale art. 92 alin. (9) pct.1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 

Senatul, în calitate de primă Cameră sesizată, a respins propunerea legislativă în şedinţa din data de 24 februarie 2010.
Potrivit prevederilor art. 61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 13 aprilie 2010.
Propunerea legislativă are ca obiect de reglementare modificarea şi completarea Legii nr.220 din 27 octombrie 2008 pentru stabilirea sistemului de promovare a producerii energiei din surse regenerabile de energie, în sensul introducerii unei noi metode de producere a energiei electrice sau termice, respectiv gazeificarea deşeurilor.
Membrii comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ, cu observaţii şi propuneri, înregistrat sub  nr.1090/28 septembrie 2009 şi punctul de vedere al Guvernului transmis prin adresa nr. 99 din 19 ianuarie 2010, care nu susţine adoptarea propunerii legislative.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei iniţiative legislative, întrucât, în conformitate cu definiţia resurselor regenerabile statuate prin prevederile art. 2 ale Legii nr.220/2008, deşeurile industriale şi menajere nu sunt considerate astfel de surse, iar pe cale de consecinţă, energia produsă prin metoda gazeificării deşeurilor nu intră sub incidenţa art.3 a legii asupra căreia se intervine legislativ.
Actul normativ al cărui conţinut se urmăreşte a se modifica şi completa este rezultatul transpunerii Directivei nr. 2001/77/CE a Parlamentului European şi a Consiliului din 27 septembrie 2001, publicată în Jurnalul Oficial nr. 283 din 27 octombrie 2001, modificată şi completată, având ca obiectiv promovarea creşterii contribuţiei surselor de energie regenerabile la producţia de electricitate pe piaţa internă de electricitate şi de a pune bazele unui viitor cadru comunitar în acest domeniu. 
Astfel, articolul 2 al acestei Directive defineşte expres sursele de energie regenerabile  ca fiind acele surse de energie regenerabile non-fosile (eoliană, solară, geotermală, a valurilor, mare-motrice şi hidroelectrică, biomasă, gaz de fermentare a deşeurilor, gaz al instalaţiilor de epurare a apelor uzate şi biogaz).
Din cuprinsul prevederilor articolului 5 ale Directivei nr.2001/77/CE a Parlamentului European şi a Consiliului din 27 septembrie 2001 rezultă oligativitatea statelor membre de a emite garanţii de origine a electricităţii produse din surse de energie regenerabile, garanţii care trebuie să menţioneze, atât sursa de energie din care a fost produsă energia electrică, datele şi locul producerii acesteia şi capacitatea instalaţiilor hidroelectrice, cât şi atestarea că electricitatea este produsă din surse de energie regenerabile în sensul directivei mai sus menţionate.
Aşadar, faţă de dispoziţiile mai sus precizate, garanţia de origine vizează exclusiv certificarea sursei de energie, iar nu tehnologia utilizată în vederea obţinerii energiei electrice, respectiv metoda de gazefiere a deşeurilor.
În conformitate cu art.11 alin.1 şi 2 din Constituţia României, revizuită în 2003, iniţiativa legislativă încalcă aceste prevederi sub aspectul că „ (1) Statul român se obligă să îndeplinească întocmai şi cu bună-credinţă obligaţiile ce-i revin din tratatele la care este parte. (2)Tratatele ratificate de Parlament, potrivit legii, fac parte din dreptul intern.” 
În raport de obiectul şi conţinutul reglementării,  propunerea legislativă face parte din categoria legilor ordinare. 

